***UPUTE ZA IZNAJMLJIVAČE***

Građanin koji pruža ugostiteljske usluge u domaćinstvu dužan je:

1. ***POSJEDOVATI ODOBRENJE ZA PRUŽANJE USLUGA OD NADLEŽNOG UREDA***

 Za pružanje ugostiteljskih usluga u domaćinstvu iznajmljivač je dužan ishoditi Rješenje o odobrenju za pružanje ugostiteljskih usluga u domaćinstvu od nadležnog ureda.

Zahtjev se predaje na sljedeću adresu:

*Zadarska Županija*

*Upravni odjel za povjerene poslove državne uprave*

*Odsjek za gospodarstvo i imovinsko-pravne poslove*

*Pododsjek za ugostiteljstvo i turizam*

*Zadar, Josipa Jurja Strossmayera 20*

*tel: 023/350-182*

*fax: 023/350-150*

<https://zadarska-zupanija.hr/>

1. ***PRIJAVITI GOSTE U SUSTAVU E VISITOR***

Podatke za pristup sustavu e visitor (korisničko ime i lozinku ) možete zatražiti u Turističkom uredu u Posedarju ili u turističko informativnim centrima Novigrad i Poličnik.

Iznajmljivač je dužan u roku od 24 sata po dolasku prijaviti sve osobe kojima pruža uslugu noćenja, te u roku od 24 sata odjaviti njihov boravak.

[https://www.evisitor.hr/](https://www.evisitor.hr/eVisitor/hr-HR/Account/Login?ReturnUrl=%2FeVisitor%2Fhr-HR)

1. ***VIDNO ISTAKNUTI CJENIK USLUGA U SVAKOJ SOBI, ODNOSNO APARTMANU***

U svakom objektu istaknuti naznaku vrste i kategorije objekta, cijene usluga koje nudi, informaciju o plaćanju boravišne pristojbe i pridržavati se navedenih cijena. Cjenik se ne ovjerava.

1. ***IZDATI RAČUN GOSTU***

Račun za izvršenu uslugu izdaje se platitelju usluge (gostu ili tur. agenciji), a mora sadržavati iznos sa cjenika pomnožen s brojem dana boravka, ime i OIB nositelja Rješenja. Račun mora sadržavati i eventualni odobreni popust. Jednu kopiju računa iznajmljivač zadržava za sebe.

1. ***VODITI KNJIGU EVIDENCIJA PROMETA***

Propisani obrazac EP je evidencija izdanih računa u koji se upisuju svi računi bez obzira jesu li naplaćeni. Obrazac se zaključuje na kraju svake godine.

1. ***NABAVITI I ISTAKNUTI STANDARDIZIRANU PLOČU ZA OZNAČAVANJE OBJEKTA***

Ploče se naručuju kod ovlaštenog proizvođača:

1. "ROBI svjetleće reklame", Put Nina 129 A, 23000 Zadar

Kontakt: Tel. 023/220‐655, Fax 023/220‐654, Cijena: 35,00 eura s PDV-om+ 5,00 eura dostava, Žiro račun: HR7123600001101984276; U rubriku poziv na broj: Datum ili direktno kod tvrtke

1. "Kordun Marketing", Matka Laginje 10, 47000 Karlovac

Kontakt: Tel. 047/645-066, Fax 047/645-559, prodaja-lav@krodun.hr, www.kordun.hr Žiro račun: Kordun Marketing d.o.o. HR8525000091101262713 Model: HR67 Poziv na broj: OIB iznajmljivača Nakon uplate proizvođaču treba dostaviti: kopiju rješenja o odobrenju pružanja usluga i kopiju potvrde o uplati.

1. ***KUTIJA PRVE POMOĆI***

Iznajmljivači su dužni u svakom objektu imati kutiju prve pomoći dostupnu svim gostima iz smještajnih jedinica (etažni ormarić ili u smještajnoj jedinici).

1. ***EVAKUACIJSKI PLAN***

Obveza je posjedovanja evakuacijskog plana svake smještajne jedinice (tlocrt prostora sa označenim izlaznim vratima) Evakuacijski plan možete nacrtati vlastoručno ili preslikati sa Vaše projektne dokumentacije objekta. Važno je da iz svake od smještajnih jedinica /sobe ili apartmana/ posebnom bojom nacrtate strelicu koja označava put za izlazak u slučaju požara.

1. ***OBAVIJESTO O NAČINU PODNOŠENJA PRIGOVORA***
2. ***OBAVIJEST O ZABRANI KONZUMIRANJA ALKOHOLA OSOBAMA MLAĐIM OD 18***

(obvezan je za objekte koji pružaju uslugu hrane i pića u što se računa i doručak).

To je u pravilu natpis na hrvatskom i jednom stranom jeziku i naljepnica koja označava zabranu konzumacije alkohola osobama mlađim od 18 godina.

1. ***UPLATITI GODIŠNJI PAUŠALNI IZNOS BORAVIŠNE PRISTOJBE***

Paušal boravišne pristojbe plaća se prema registriranim krevetima i ne ovisi o razdoblju obavljanja djelatnosti, niti o broju ostvarenih noćenja.

Osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu plaćaju godišnji paušalni iznos turističke pristojbe za **svaki krevet (glavni i pomoćni)**, a paušalni iznos turističke pristojbe mogu uplatiti **jednokratno u punom iznosu do 31.7.** tekuće godine **ili** u **3 jednaka obroka**, s tim da prvi obrok dospijeva **31.7.,** drugi **31.8.**, treći **30.9.** tekuće godine. Uplatnice za plaćanje turističke pristojbe preuzimaju se iz sustava eVisitor.

Visina turističke pristojbe:

|  |
| --- |
| ***Noćenje u smještajnom objektu u kojem se obavlja ugostiteljska djelatnost po osobi*** |
| *Razdoblje* | **1.4. do 30.9.** | Ostalo razdoblje |
| *iznos turističke pristojbe* |  1,33 € |  1,33 € |

|  |
| --- |
| ***Noćenje u smještajnom objektu iz skupine Kampovi (Kampovi i Kamp odmorišta) po osobi*** |
| *Razdoblje* | **1.4. do 30.9.** | Ostalo razdoblje |
| *iznos turističke pristojbe*  | 1,33 € |  1,33 € |

**Turistička pristojba za osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu iznosi:**

|  |  |  |
| --- | --- | --- |
| ***TZP NOVIGRADSKO MORE*** | **Smještaj u domaćinstvu****– po glavnom i pomoćnom krevetu** | **Smještaj na obiteljskom poljoprivrednom gospodarstvu****– po glavnom i pomoćnom krevetu** |
| *Godišnji paušalni iznos turističke pristojbe (u kunama)* | 46,45 € | 26,54 € |

Boravišna pristojba može se uplatiti uplatnicom na račun turističke zajednice.

1. ***UPLATITI GODIŠNJI PAUŠALNI IZNOS POREZA NA DOHODAK***

Porez na dohodak plaća se prema registriranim osnovnim krevetima i ne ovisi o razdoblju obavljanja djelatnosti, niti o broju ostvarenih noćenja. Pomoćni kreveti oslobođeni su plaćanja paušalnog iznosa poreza. Nakon ishođenja odobrenja za obavljanje djelatnosti iznajmljivač je dužan prijaviti se Poreznoj upravi radi evidencije u registru poreznih obveznika. Porez se obračunava i uplaćuje prema mjestu prebivališta iznajmljivača.

1. ***OBRAČUNATI I UPLATITI TURISTIČKU ČLANARINU***

*Pravilnik o godišnjem paušalnom iznosu članarine za osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu i o obrascima TZ za plaćanje članarine turističkoj zajednici* je donesen na temelju novog *Zakona o članarinama u turističkim zajednicama (NN 52/19)* koji uvodi paušalno plaćanje članarine TZ za domaćine ili pružatelje ugostiteljskih usluga na OPG-ovima. Osnovice su propisane Pravilnikom, te će se po stalnom krevetu obračunavati:

* 5,97 € u domaćinstvima;
* 3,98 € u OPG-ovima;

***Paušal članarine će se obračunavati i na pomoćne krevete, ali umanjen za 50%***

Obračun članarine će se dostavljati nadležnoj Poreznoj upravi na Obrascu TZ 2 do 15. siječnja tekuće godine za prethodnu godinu, a plaćat će se jednokratno do 31. srpnja, ili u tri jednaka obroka s dospijećem prvog navedenog datuma, a ostalih u razmacima od 30 dana.